23. schôdza NR SR - 7.deň - A. dopoludnia
Dátum: 2024-12-04
Poslanec: Jakab, Július (SLOVENSKO)
Druh vystúpenia: Vystúpenie v rozprave

50. Ďakujem pekne za faktické poznámky, vybral som si tento spôsob, aby som mal viac času ako dve minúty a aby ste aj vy mohli potom následne dať svoje faktické poznámky. Jasné, priama regulácia je vždy taká, že zas tu štát ide niečo regulovať, ide prikazovať trhovému mechanizmu, ako sa má správať. Rozumiem. Keď sa bavíme o regulácii cien potravín, tak ako hovoril vlastne pán poslanec Hajko, existuje zákon o cenách. A dokonca tento zákon o cenách bol novelizovaný v roku 2023 na podnet pána ministra Takáča. To bol predložený zákon, ktorý bol predložený zákon, ktorý bol schválený v júli 2023, kde sa upravoval zákon o cenách, kde si zobral kompetenciu, on ešte vtedy nebol minister, ale už vtedy žiadal kompetenciu pre ministerstvo pôdohospodárstva a pre ministerstvo financií, aby dokázali regulovať ceny potravín, aby mali na to väčšie páky, to je zákon o cenách. A to je to, čo som aj vyčítal pri portáli v tom potravinovom fejkovom portáli, ktorý vlastne momentálne robí ministerstvo financií, že oni úplne rezignovali nielen na to, čo sľúbili, ale aj na to, čo si ešte v opozícii pripravili, čo si predložili ten zákon a povedali, že chceme aby tie ministerstvá mali viac právomocí, aby dokázali regulovať ceny potravín. A teraz tá regulácia má mnoho spôsobov. Jedným z nich je zákon, ktorý sme už predkladali, ktorý je vlastne ako... však, samozrejme, že neprešiel, lebo sme v opozícii, ktorý akoby kopíruje to, ako fungujeto, ako funguje príchod nových liečiv, hej, na Slovensko, že sa robí priemer troch najlacnejších krajín Európskej únie, a na základe toho sa stanovuje cena. Čiže pri liekoch nám to na Slovensku funguje už pomerne dlho a tým pádom vedia Slováci kupovať tie lieky najlacnejšie spomedzi ostatných krajín Európskej únie. Pri potravinách, áno, poďme sa baviť o tom, že či keď zmenia nejakú obsahovú zložku tej potraviny, zrazu to bude iná potravina, budú sa tváriť ináč. Samozrejme, tí obchodníci to budú chcieť obísť. Vždy to chcú obchádzať. Ja v súčasnosti hovorím, že nakupujem ten istý produkt, ja o tomto točím aj videá, môžete si pozrieť. Napríklad írske maslo. Írske maslo vyrobené v Írsku, balené v Nemecku. Rovnaká šarža, dátum výroby, ešte aj dátum spotreby má rovnaký, z rovnakej linky to maslo vzišlo. A v jeden deň som ho nakúpil v Poľsku a na Slovensku. Úplne rovnaký obal, normálne si pozriete, to isté maslo. Len Slováci ho nakupujú 30 alebo 50 % drahšie ako Poliaci. (Reakcia z pléna.) V tom istom hypermarkete, ten istý obchodný reťazec reťazec. Tak ja aj očakávam od súčasnej vlády, kde je ten minister financií, ktorý si schválil tuná právomoci a hlasoval za to v roku 2023, ako bude bojovať za ceny potravín. Kde je ten minister Takáč, ktorý sám predložil ten zákon o cenách v roku 2023, dal si ho schváliť? Ako bojuje, ako sa rozpráva s tými reťazcami? Že a to je znova to, čo hovoril pán Hajko. Aká je forma nákupov vo vašich reťazcoch? Ako je možné, že presne tuto nejaký poslanec Jakab príde do vášho reťazca, toho istého obchodu na jednej strane hranice a na druhej hranice, kde tie obchodu sú vzdialené normálne že 10 kilometrov vzdušnou čiarou a v jednom to stojí o 50 % viac a v druhom menej. Ale ten produkt precestoval celú Európu rovnako, tam nie je žiaden rozdiel. Tak sa pýtam, že keď už si také právomoci schválili na tú reguláciu cien, ako ju využívajú. Bavíme sa o tom portáli, to je v tom zákone napísané. Ten portál, ktorý mal urobiť, ktorá mala urobiť, ktorá malo urobiť ministerstvo financií, mal slúžiť hlavne pre súčasnú vládu. Mal slúžiť na to, aby zbierali všetky tie údaje o potravinách a aby ich porovnávali, tam je to napísané v tom zákone, s okolitými krajinami. Ako skončil ten portál? Pár potravín, pár slovenských reťazcov, žiadne porovnanie s okolitými krajinami. Zase to zostane na Jakaba, ktorý bude chodiť nakupovať do Poľska a potom s ostatnými mojimi kolegami, všetka česť, po ostatných krajinách Európy. Napríklad s tým maslom, hej? Ako nakupujeme maslo? Štatistický úrad hovorí, najdrahšie spomedzi všetkých okolitých krajín, najdrahšie spomedzi Európy. Bavíme sa o tej inflácii. A vy, pán Hajko, dobre ste to povedali. Česká republika. Ja som hovoril, že Európsky štatistický úrad povedal, že za ostatný rok fungovania tejto vlády, na Slovensku bola inflácia cien potravín najvyššia spomedzi všetkých európskych krajín, jediné nás predbehlo Lotyšsko o 0,2 percentuálneho bodu. Viete, ktorá krajina patrila medzi premiantov medzi všetkými európskymi krajinami? Ktorí dokonca mali delfáciu na cenách potravín? Že reálne za tento rok im znížili ceny potravín. Bola to práve Česká republika. Práve Česká republika, pretože, ako pán Hajko hovoríte, poďme sa pozrieť, ako fungujú tie reťazce, p oďme sa pozrieť na tú koncentráciu, poďme sa pozrieť, akým štýlom fungujú ich nákupcovia . Ako je možné že za ostatný rok tie reťazce vedeli v Čechách znížiť cenu potravín, ale na Slovensku rekordne rástla? Ako je možné, že ten istý reťazec na Slovensku predáva o 50 % cez hranicu v priemere niečo drahšie ako na druhej strane hranice v tom Poľsku, preto hovorím že, tých riešení je mnoho. Tá cenová regulácia, ktorá je tam aj napísaná, že priama cenová regulácia, ja upozorňujem na to, že táto vláda to chcela robiť, sľúbila to robiť, urobila si na to podmienky, ešte keď boli v opozícii. A využila ich na 0,0, nič, zero. Normálne že vymazané. Ten problém ako keby neexistuje. A to ešte nemajú tú drzosť, že každé tri mesiace si robia analýzu cien potravín na Slovensku s okolitými krajinami, pán minister financií Kamenický to nosí na vládu, kde hodnotia, že a tí Slováci nakupujú najdrahšie spomedzi všetkých okolitých krajín a na Slovensku to zasa rástlo a tí Poliaci to nakupujú o desiatky percent lacnejšie a vlastne aj Česi to nakupujú lacnejšie, aj Maďari už aj tí Rakúšania, my sme vlastne najdrahší z celého regiónu, to je v tých analýzach, každé tri mesiace. To donesie na vládu. A tá vláda normálne nič. Tam ani brvou nikto nemykne. Oni to všetci odsúhlasia, že áno, super správa. Slováci nakupujú najdrahšie zo všetkých. Bomba, zostaňme tak, ako to je. A toto je to, prečo dávam toto uznesenie, toto je to prečo aj vás, kolegovia, prosím, že musíme im nastavovať proste jednoducho to zrkadlo. Všetky podmienky, ktoré mohli, si na to pripravili, majú to odhlasované, nevyužívajú ich. Je milión možností, ako povedal aj pán Hajko. Mnoho ich vymenoval. Aj to, ako sme to predložili do Národnej rady, čo nám neprešlo. Poďme tejto vláde ukazovať spoločne, že takto sa to nerobí, do psej matere! Ďakujem veľmi pekne.